Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją. Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Lietuvos kariuomenės Logistikos valdybos Įgulų aptarnavimo tarnybos pirkimo Nr. 9939548 „Profesiniai drabužiai, specialūs darbo drabužiai ir jų priedai (TVAS)“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra.
Tarnyba, prevencine tvarka peržiūrėjusi Pirkimo dokumentus ir susipažinusi su Perkančiosios organizacijos paaiškinimais ir atsakymais į pateiktus klausimus, taip pat atsižvelgdama į tai, kad Perkančioji organizacija informavo, kad 2 Pirkimo dalies procedūros bus nutrauktos, teikia rekomendacijas dėl 1 Pirkimo dalies Pirkimo dokumentų sąlygų.

1. Pirkimo specialiųjų sąlygų 6.1 papunktyje yra nurodyta, kad tiekėjo pasiūlymą sudaro CVP IS pateikiamų ir minėtame papunktyje nurodytų dokumentų visuma, įskaitant „tiekėjo pasiūlymą, parengtą pagal specialiųjų pirkimo sąlygų 2 priede pateiktą pasiūlymo formą, Microsoft Excel formatu.“ 
Perkančioji organizacija į tiekėjo Centrinėje viešųjų pirkimų informacinėje sistemoje (toliau – CVP IS) pateiktą paklausimą dėl pasiūlymo formos pildymo „<...> taip pat lentelėje nėra stulpelio kur būtų nurodyta bendra pirkimo kiekvienos prekės suma, ar ten viskas gerai?“ pateikė atsakymą, kad „<...> Lentelėje nėra atskiros eilutės kurioje būtų apskaičiuojama kiekvieno objekto pasiūlyto 1-ai pirkimo daliai kaina kadangi taikytina fiksuoto įkainio kainodara (pirkimo sąlygų 3 priedo „Prekių pirkimo-pardavimo sutarties projektas“ 5.1. p.), vadovaujantis Viešųjų pirkimų direktoriaus įsakymu Nr. 1S-95 dėl kainodaros taisyklių nustatymo metodikos patvirtinimo 16 p. nustačius fiksuoto įkainio kainodarą, pasiūlymo vertinimo metu yra vertinamas įkainio dydis.“
Pažymėtina, kad Kainodaros taisyklių nustatymo metodikos, patvirtintos Viešųjų pirkimų direktoriaus įsakymu Nr. 1S-95 (toliau – Kainodaros metodika) 16 punkte yra nurodyta, kad „Pirkimo dokumentuose ir sutartyje nustačius fiksuoto įkainio kainodarą, pasiūlymo vertinimo metu yra vertinamas įkainio dydis ar įkainių suma. Jei pirkimo objektas susideda iš sudėtinių dalių ir pirkimo vykdytojas numato pirkti skirtingus prekių ir (ar) paslaugų kiekius ir (ar) apimtis, vertinant pasiūlymą, vertinama įkainių, padaugintų iš maksimalių ar numatomų įsigyti preliminarių kiekių ir (ar) apimčių arba lyginamųjų koeficientų, suma (lyginamasis koeficientas turėtų būti suprantamas kaip rodiklis, nurodantis perkamo objekto sudėtinių dalių kiekio proporcinį pasiskirstymą). Toks vertinimas turi būti taikomas nepriklausomai nuo to, ar preliminarūs kiekiai (apimtys) nurodomi vienetais ar suma.”
Taip pat atkreiptinas dėmesys, kad Perkančiajai organizacijai pasiūlymus vertinant pagal paprastą skirtingų prekių vienetų įkainių sumą, neatsižvelgiant į numatomus įsigyti atskirų prekių kiekius, sudaromos prielaidos tiekėjams manipuliuoti pasiūlyme nurodomais įkainiais. Tokiu atveju tiekėjas, siekdamas laimėti pirkimą, gali dirbtinai sumažinti mažiau perkamų prekių įkainius ir atitinkamai padidinti dažniau ar didesniais kiekiais perkamų prekių įkainius, o susumavus vieno vieneto prekių įkainius bendra šių įkainių suma bus mažiausia ir toks pasiūlymas gali būti pripažintas ekonomiškai naudingiausiu, nors faktiškai vykdant sutartį Perkančioji organizacija už realiai įsigyjamas prekes sumokės daugiau. Tarnybos vertinimu, prekių, kurių numatomi įsigyti kiekiai yra nevienodi, pasiūlymų vertinimas pagal vienetinių įkainių sumą neužtikrina Įstatymo 17 straipsnio 2 dalies 1 punkte įtvirtinto racionalaus lėšų naudojimo principo įgyvendinimo, nes neleidžia nustatyti, kuris pasiūlymas Perkančiajai organizacijai iš tikrųjų bus ekonomiškai naudingiausias ir pareikalaus mažiausių išlaidų vykdant sutartį.
Atsižvelgiant į nurodytą, Tarnyba rekomenduoja tikslinti Pirkimo specialiųjų sąlygų 2 priede pateiktą pasiūlymo formą atsižvelgiant į Kainodaros metodikoje nustatytus reikalavimus.

2. Skelbimo apie Pirkimą 1 Pirkimo dalies 5.1.7 papunktyje yra nurodyta, kad yra vykdomas žaliasis pirkimas vadovaujantis Aplinkos apsaugos kriterijų taikymo, vykdant žaliuosius pirkimus, tvarkos aprašo, patvirtinto Lietuvos Respublikos Aplinkos ministro 2011 m. birželio 28 d. Nr. D1-508 įsakymu (toliau – Tvarkos aprašas) 4.4.4.3. papunkčiu, pirkimui nustatomi žalieji kriterijai siekiant sumažinti aplinkos taršą ir nekelti pavojaus sveikatai. Pirkimo specialiųjų sąlygų 1.5 papunktyje nurodyta, kad vykdomas žaliasis pirkimas, o aplinkos apsaugos kriterijai nustatyti Techninėje specifikacijoje. Taip pat Pirkimo specialiųjų sąlygų 6.1.8 papunktyje yra nurodyta, kad kartu su pasiūlymu turi būti pateiktas „siūlomos prekės gamintojo rašytinis patvirtinimas (deklaracija), kad darbo rūbų audiniai atitinka Lietuvos Respublikos aplinkos ministro 2011 m. birželio 28 d. įsakymo Nr. D1-508 IX skyriaus 9.1.1. ir 9.1.2 papunkčio reikalavimus (taikoma 1-ai pirkimo daliai). Pirkimo specialiųjų sąlygų 1 priedo „Techninė specifikacija. Profesinių darbo drabužių valgyklos darbuotojams techninė specifikacija. 1 pirkimo dalis“ (toliau – Techninė specifikacija) 3.7 papunktyje nustatyta, kad darbo rūbų audiniai turi atitikti OEKO-TEX® Association Standard 100 arba lygiaverčio standarto reikalavimus, o kaip atitiktį patvirtinantys dokumentai nurodytas OEKO-TEX® Association Standard 100 arba lygiavertis sertifikatas“.
Į Tarnybos prašymą nurodyti Tvarkos apraše numatytus konkrečius reikalavimus (punktus), kurie yra taikomi šiame Pirkime bei nurodyti konkrečius Pirkimo dokumentuose numatytus reikalavimus, kurie atitinka minėtus Tvarkos aprašo punktus, Perkančioji organizacija pateikė atsakymą, kad „Pagal Lietuvos Respublikos aplinkos ministro įsakymą Nr. D1-508 Dėl Aplinkos apsaugos kriterijų taikymo, vykdant žaliuosius pirkimus, tvarkos aprašo (toliau – Aprašas) patvirtinimo IX skyriaus „Tekstilės gaminai“ 9.1.1. p. „tekstilės pluoštuose neturi būti cheminių medžiagų, pripažintų didelį susirūpinimą keliančiomis cheminėmis medžiagomis ir įrašytų į kandidatinį autorizuotinų cheminių medžiagų sąrašą. <…> Atitiktį reikalavimams įrodantys dokumentai: (9.1.1 ir 9.1.2 papunkčiams) bandymų ataskaita, pripažintos įstaigos arba paskelbtosios (notifikuotos) institucijos atlikto bandymo protokolas, EU Ecolabel arba kitas I tipo ekologinis ženklas, atitinkantis standartą LST EN ISO 14024 Aplinkosauginiai ženklai ir aplinkosauginės deklaracijos. I tipo aplinkosauginis ženklinimas. Principai ir procedūros“, OEKO-TEX® STANDARD 100 sertifikatas arba kitas lygiavertis įrodymas. Pagal pirkimo sąlygų 1 priedo “Techninė specifikacija” 3.7. p. nustatomi žalieji kriterijai siekiant sumažinti aplinkos taršą ir nekelti pavojaus sveikatai: perkamų darbo rūbų audiniai turi atitikti OEKO-TEX® Association Standard 100 arba lygiaverčio standarto reikalavimus, nes tai užtikrina, kad audinys yra patikrintas dėl kenksmingų cheminių medžiagų ir yra nekenksmingas žmogaus sveikatai. 1 pirkimo daliai yra nustatytas aplinkosauginis reikalavimas vadovaujantis Aprašo 4.4.4.3 punktu.“.
Pažymima, kad Pirkimo objektas šiuo atveju patenka į Tvarkos aprašo priede Nr. 1 „Produktų, kurių viešiesiems pirkimams ir pirkimams taikytini minimalūs aplinkos apsaugos kriterijai, sąrašas“ nurodytą sąrašą, t. y. taikomas 9 punktas „Tekstilės gaminiai“.
Tvarkos aprašo 4 punkte nustatyta, kad pirkimas laikomas žaliuoju, kai perkama prekė, paslauga arba darbas tenkina bent vieną iš žemiau esančių papunkčių: 4.1. yra Produktų, kurių viešiesiems pirkimams ir pirkimams taikytini minimalūs aplinkos apsaugos kriterijai, sąraše, nurodytame Tvarkos aprašo 1 priede ir atitinka visus produktui nustatytus ir aplinkos ministro įsakymu patvirtintus minimalius aplinkos apsaugos kriterijus, nurodytus Tvarkos aprašo 2 priede. Tvarkos aprašo priedo Nr. 2 „Minimalūs aplinkos apsaugos kriterijai“ 9 punkte nustatyti tekstilės gaminių minimalūs aplinkos apsaugos kriterijai, kuriuos privaloma taikyti vykdant žaliąjį pirkimą.
Atsižvelgiant į nurodytą Tarnyba rekomenduoja patikslinti Pirkimo dokumentus, Pirkimo specialiųjų sąlygų 1.5 papunktyje nurodant Tvarkos aprašo 4.1 papunktį  ir aplinkos apsaugos kriterijus bei jų atitiktį pagrindžiančius dokumentus nustatyti vadovaujantis Tvarkos aprašo reikalavimais, t. y. nustatyti aplinkosauginį reikalavimą pagal Tvarkos aprašo 4.1 papunktį ir nurodyti IX skyriaus „Tekstilės gaminiai“ 9 punkte nurodytus reikalavimus ir šių reikalavimų atitiktį pagrindžiančius dokumentus.
	Rekomenduojame nustatant žaliąjį reikalavimą vadovautis Tarnybos parengtomis Tekstilės gaminių žalieji pirkimai. Aplinkos apsaugos kriterijų taikymas gairėmis.

3. Į Tarnybos pastebėjimą, kad Skelbimo apie Pirkimą informacijoje nurodoma, kad bendra Pirkimo vertė yra 247 933,88 Eur be PVM ir Skelbimo apie Pirkimą 5.1.5 papunkčiuose „Vertė“ prie kiekvienos Pirkimo dalies taip pat nurodyta tokio paties dydžio vertė – 247 933,88 Eur be PVM, Perkančioji organizacija atsakė, kad: „1 pirkimo dalis Profesiniai darbo drabužiai valgyklos darbuotojams vertė 231404,96EUR be PVM. 2 pirkimo dalis Profesiniai darbo drabužiai infrastruktūros darbuotojams vertė 16528,93EUR be PVM. VISO: 247933,88 EUR be PVM. Pažymėtina, kad Komisija skelbdama skelbimą apie pirkimą vadovavosi VPT nurodytomis instrukcijomis skelbimui apie pirkimą pildyti. https://vpt.lrv.lt/lt/nauja-cvp-is-aktuali-nuo-2024-12-01/metodine-medziaga-instrukcijos/pirkimu-vykdytojams/“.
Atkreiptinas dėmesys, kad pildant Skelbimą apie Pirkimą rekomenduojama vadovautis CVP IS naudojimo instrukcijoje „Skelbimas apie pirkimą (įkelta 2026 05 20)“ nurodytų skaidrių 13 puslapyje pateiktomis rekomendacijomis, kuriose pažymėta, kad „Kiekvienos pirkimo dalies (LOT-000X) duomenų grupėje Pirkimų procedūros procesas pogrupyje Pirkimo taikymo sritis privaloma nurodyti konkrečios pirkimo dalies numatomą vertę be PVM.“ 
[image: ]

	Atsižvelgiant į nurodytą, rekomenduojama patikslinti Skelbimo apie Pirkimą informaciją.

4. Viena iš Sutarties specialiųjų sąlygų 10.1 papunktyje nurodytų esminių Sutarties sąlygų yra sąlyga, kad „Tiekėjas laiku ir tinkamai pristato Sutarties priedus atitinkančias Prekes“. Sutarties specialiųjų sąlygų 10.2.2 papunktyje nurodyta sąlyga, kad „Jeigu Tiekėjas nesilaiko Sutartyje nustatytų Prekių tiekimo terminų, 2 (du) kartus iš eilės arba vėluoja pristatyti Prekes daugiau nei 10 (dešimt) dienų Sutartyje nustatytas Prekių pristatymo terminas“ toks vėlavimas  laikomas dideliu arba nuolatiniu esminės Sutarties sąlygos vykdymo trūkumu. Atkreiptinas dėmesys, kad pagal 12.2.2 papunktį esminis Sutarties pažeidimas taip pat laikomas, „jeigu Tiekėjas nesilaiko Sutartyje nustatytų Prekių tiekimo terminų 2 (du) kartus iš eilės arba vėluoja pristatyti Prekes daugiau nei 10 (dešimt) dienų Sutartyje nustatytą Prekių pristatymo terminą“, t. y. Sutarties specialiųjų sąlygų 10.2.2 ir 12.2.2 papunkčiuose nurodytos identiškos sąlygos. 
Be to, Sutarties bendrųjų sąlygų 22.2.1 papunktyje yra nurodyta, kad „Pirkėjas vienašališkai nutraukia Sutartį, įspėjęs Tiekėją raštu prieš ne trumpesnį nei 5 (penkių) dienų terminą, jeigu Tiekėjas padaro esminį Sutarties pažeidimą, nurodytą Specialiosiose sąlygose ar Sutarties pažeidimą, kuris atitinka esminio Sutarties pažeidimo požymius, nurodytus Lietuvos Respublikos civiliniame kodekse, ir, gavęs Pirkėjo pretenziją, per pretenzijoje nurodytą terminą neištaiso pažeidimo.“. Šiuo atveju, vadovaujantis Sutarties specialiųjų sąlygų 9.3.1 papunkčiu, mokama 5 (penkių) procentų dydžio bauda nuo Pradinės Sutarties vertės be PVM.
Atsižvelgiant į tai, nėra aišku, kaip turėtų būti taikomos minėtos Sutarties sąlygos, kai, pvz., tiekėjas pažeidžia prekių pristatymo terminus du kartus, ar tokiu atveju tai būtų laikoma esminės Sutarties sąlygos pažeidimu, sudarančiu pagrindą nutraukti Sutartį, ar dideliu arba nuolatiniu esminės Sutarties sąlygos vykdymo trūkumu.
Pažymėtina, jog pagrindinė esminės sutarties sąlygos vykdymo su dideliais ar nuolatiniais trūkumais atskirtis nuo esminio sutarties pažeidimo yra ta, jog esminės sutarties sąlygos vykdymo trūkumas, nors ir sukelia pirkimo vykdytojui neigiamų padarinių, bet nėra toks reikšmingas, kad savaime sudarytų pagrindą vienašališkai nutraukti sutartį (priešingai negu esminio sutarties pažeidimo atveju), todėl rekomenduojama į tai atsižvelgti nustatant atvejus, kuriuos Perkančioji organizacija laikys esminės sutarties sąlygos vykdymu su dideliais arba nuolatiniais trūkumais ir kuriuos laikys esminiu sutarties pažeidimu.
Daugiau informacijos šiuo klausimu pateikta Tarnybos parengtame informaciniame pranešime Prekių ir Paslaugų viešojo pirkimo-pardavimo sutarčių tipinių sąlygų korekcijos dėl esminių vykdymo trūkumų.
Atsižvelgiant į tai, kad Pirkimo dokumentai turi būti tikslūs, aiškūs ir be dviprasmybių, rekomenduojama patikslinti Sutarties nuostatas, aiškiai atribojant, kokiais atvejais atitinkamas pažeidimas laikomas dideliu ar nuolatiniu esminės Sutarties sąlygos vykdymo trūkumu, o kokiais atvejais jis laikomas esminiu Sutarties pažeidimu, sukeliančiu teisę nutraukti Sutartį.

5. Sutarties specialiųjų sąlygų 11.1 papunktyje yra nurodyta, kad sutartis laikoma sudaryta, kai (pirma) ją pasirašo abi Šalys, ir (antra) pateikiamas Sutarties įvykdymo užtikrinimas. Atkreiptinas dėmesys, kad Sutarties specialiųjų sąlygų 8.3 papunktyje  „Sutarties įvykdymo užtikrinimo pateikimas” yra nurodyta, kad sąlyga netaikoma. 
Atsižvelgiant į nurodytą, rekomenduojama suderinti Sutarties specialiųjų sąlygų nuostatas.

		Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimo dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir prireikus pratęsti pasiūlymų pateikimo terminą protingam laikotarpiui, per kurį potencialūs tiekėjai galėtų susipažinti su Pirkimo dokumentais. 
	Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:1] ir 4[footnoteRef:2] dalių nuostatomis. [1:  „Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti.“]  [2:  Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas.] 

